b'\n_START_ARTICLE_\nHyv\xc3\xa4ntahtoiset\n_START_SECTION_\nTausta\n_START_PARAGRAPH_\nLittell on sanonut saaneensa ajatuksen romaanin kirjoittamiseen n\xc3\xa4hty\xc3\xa4\xc3\xa4n valokuvan ven\xc3\xa4l\xc3\xa4isest\xc3\xa4 partisaanista Zoja Kosmodemjanskajasta, jonka natsit teloittivat. Sit\xc3\xa4 ennen aihe oli jo her\xc3\xa4tt\xc3\xa4nyt h\xc3\xa4nen kiinnostustaan h\xc3\xa4nen n\xc3\xa4hty\xc3\xa4\xc3\xa4n 1989 Claude Lanzmannin elokuvan, holokaustia k\xc3\xa4sittelev\xc3\xa4n kiitetyn dokumentin Shoah. H\xc3\xa4n aloitti kirjansa taustaty\xc3\xb6t 2002 ja kirjoitti ensimm\xc3\xa4isen version k\xc3\xa4sin 112 p\xc3\xa4iv\xc3\xa4ss\xc3\xa4. Littell sanoo, ett\xc3\xa4 h\xc3\xa4n ryhtyi luomaan p\xc3\xa4\xc3\xa4henkil\xc3\xb6 Auea kuvittelemalla, mit\xc3\xa4 itse olisi tehnyt, jos olisi syntynyt sotaa edelt\xc3\xa4v\xc3\xa4ss\xc3\xa4 Saksassa ja ollut natsi._NEWLINE_Hyv\xc3\xa4ntahtoiset on n\xc3\xa4hty antiikin ajan kreikkalaisen n\xc3\xa4ytelm\xc3\xa4kirjailija Aiskhyloksen kirjoittaman Oresteia-n\xc3\xa4ytelm\xc3\xa4n mukaelmana, mihin romaanin nimikin viittaa.\n_START_SECTION_\nJuoni\n_START_PARAGRAPH_\nRomaanin p\xc3\xa4\xc3\xa4henkil\xc3\xb6 Maximilian Aue on 1950-luvun Ranskassa menestyv\xc3\xa4 mutta el\xc3\xa4m\xc3\xa4nilonsa kadottanut pitsitehtaan johtaja, joka ryhtyy kirjoittamaan muistelmiaan tuntematta sen enemp\xc3\xa4\xc3\xa4 ylpeytt\xc3\xa4 kuin h\xc3\xa4pe\xc3\xa4\xc3\xa4k\xc3\xa4\xc3\xa4n osallisuudestaan juutalaisten joukkotuhoon. Aue on syntynyt Saksassa, mutta kasvanut Ranskassa is\xc3\xa4n j\xc3\xa4tetty\xc3\xa4 perheen ja \xc3\xa4idin avioiduttua uudestaan ranskalaisen liikemiehen kanssa. Aue on k\xc3\xa4ynyt koulunsa sis\xc3\xa4oppilaitoksessa, johon h\xc3\xa4n joutui j\xc3\xa4\xc3\xa4ty\xc3\xa4\xc3\xa4n esimurrosik\xc3\xa4isen\xc3\xa4 kiinni insestist\xc3\xa4 sisarensa kanssa. Sisar on ainoa nainen, jota muutoin homoseksuaalisia suhteita suosinut Aue tunnustaa rakastaneensa. \xc3\x84iti\xc3\xa4\xc3\xa4n h\xc3\xa4n on k\xc3\xa4yt\xc3\xa4nn\xc3\xb6ss\xc3\xa4 vihannut syytt\xc3\xa4ess\xc3\xa4\xc3\xa4n t\xc3\xa4t\xc3\xa4 is\xc3\xa4ns\xc3\xa4 katoamisesta._NEWLINE_T\xc3\xa4ysi-ik\xc3\xa4istytty\xc3\xa4\xc3\xa4n kirjallisuutta ja musiikkia rakastava Aue opiskelee oikeustiedett\xc3\xa4 1930-luvun Saksassa, jossa natsit ovat nousseet valtaan. J\xc3\xa4\xc3\xa4ty\xc3\xa4\xc3\xa4n kiinni homoseksist\xc3\xa4 h\xc3\xa4n selvi\xc3\xa4\xc3\xa4 seuraamuksitta luvattuaan Thomas-nimiselle karismaattiselle natsiupseerille ryhtyv\xc3\xa4ns\xc3\xa4 natsien turvallisuuspalvelun SD:n tiedonhankkijaksi. Thomasin ja Auen el\xc3\xa4m\xc3\xa4t kietoutuvat monin tavoin yhteen. Pohdiskelevan, analyyttisen ja etiikasta huolestuneen Auen vastapainona Thomas on el\xc3\xa4m\xc3\xa4niloinen opportunisti. Auen on ensi alkuun vaikea sopeutua natsibyrokratiaa leimaavaan pyrkyryyteen ja omaneduntavoitteluun, mutta lopulta h\xc3\xa4n etenee SS-upseeriksi ja saa vaikutusvaltaisia suosijoita. Saksan hy\xc3\xb6k\xc3\xa4tty\xc3\xa4 Neuvostoliittoon Aue osallistuu SS-upseerina Ukrainan juutalaisten joukkomurhien organisointiin ja toteuttamiseen. H\xc3\xa4n ei vihaa juutalaisia, kokee murhat ep\xc3\xa4miellytt\xc3\xa4vin\xc3\xa4 ja saa psykosomaattisia oireita, mutta noudattaa silti tuhoamisk\xc3\xa4skyj\xc3\xa4 tunnontarkasti ja tehokkaasti. Auen tie vie Stalingradiin, Berliiniin, miehitettyyn Ranskaan ja Puolaan, Unkariin ja lopulta taas surrealistisen kaaoksen valtaamaan Berliiniin, jossa Kolmas valtakunta k\xc3\xa4y kuolinkamppailuaan.'